Nuuskommentaar: Brug-rassisme en waarskuwing aan RamaphosaDiegene wat harde rassehaat aanblaas na aanleiding van die brugramp by die Hoërskool Driehoek, en minister Lindiwe Sisulu, kan ewe groot skade aan die land oorsee berokken, al is dit op heel uiteenlopende maniere. Foto: Verskaf Brugtragedie en rassisme Die Hoërskool Driehoek se brugtragedie was nog besig om in te sink toe die eerste vals noot geblaas is. Veral die opmerkings van die BLF-woordvoerder, Lindsay Maasdorp, en die ondersteuning wat hy gekry het, het gewalg. Dit is duidelik dat rassehaat erg aangeblaas is, maar laat ’n mens dadelik byvoeg dat daar ook talle optredes oor kleurgrense heen was om brûe van goedgesindheid te bou. Terwyl ons harte bloei oor die tragedie, word ons aan die mees barbaarse vorm van rassisme blootgestel. Teen vanoggend het dié rassistiese optrede reeds meer as 80 000 Google-trefslae opgelewer. Gelukkig lyk dit of verreweg die meeste Suid-Afrikaanse bronne is, maar baie hiervan word ook via die internet oorsee gelees. Dit lyk dus onwaarskynlik dat dit nie ook, namate die nuus algemeen bekend word, in die oorsese media gaan neerslag vind nie. Die onewehandigheid van die Menseregtekommissie en die regering oor gevalle van rassisme het reeds groot wantroue geskep. Hierdie gebeure bied nou ’n goeie geleentheid aan dié instellings om die erg negatiewe gevolge van die onewehandigheid effens reg te stel. En as die omstrede Gautengse LUR vir onderwys, Panyaza Lesufi, in daardie rigting mik, kan daar net dalk ’n kentering aan die gang gesit word. Memorandum aan Ramaphosa President Cyril Ramaphosa(Oktober 2018) Foto: Kopano Tlape/GCIS Met die skryf hiervan was dit in die nuus dat die minister van internasionale betrekkinge en samewerking, Lindiwe Sisulu, boos was vir verskeie Westerse lande weens ’n brief van vermaning wat vyf Westerse lande aan Ramaphosa geskryf het. Hulle sou, aldus die minister, diplomatieke protokol verbreek het deur regstreeks aan die president te skryf, en nie via die betrokke diplomate nie. Die vyf lande is die VSA, Brittanje, Nederland, Duitsland en Switserland, lande van herkoms van sowat 75% van die buitelandse beleggings in Suid-Afrika. Ramaphosa is onder meer gemaan oor die gevaar wat misdaad, BEE, grondgryp sonder vergoeding en korrupsie op beleggersvertroue in die land het. Sedertdien het verskeie nuusmedia slegs melding van die kommer oor korrupsie gemaak. Of dit joernalistieke onbeholpenheid is, en of die grondgrypkwessie doelbewus verdoesel word, kan ’n mens net raai. Met die staatskapingsonthullings voor die Zondo-kommissie en verskeie ander ondersoeke na sake voortspruitend uit die staatskaping en korrupsie in die algemeen, hoef ’n mens net na Suid-Afrika se patetiese vertoning op die korrupsiepersepsie-indeks te kyk om te weet dat die land kniediep in tamatiestraat is. Om die waarheid te sê, volgens die indeks sou veral met die aanvang van oud-pres. Jacob Zuma se tweede termyn, kwalik na Suid-Afrika kon verwys word as ’n land waar korrupsie endemies is, soos verskeie waarnemers soos prof. André Duvenhage, dit konsekwent genoem het. Met die aanvang van Zuma se eerste termyn was Suid-Afrika nog 54ste op die indeks, wat nie goed was nie, maar darem strate beter as lande soos Suid-Soedan. Hierna het Suid-Afrika flink die kreeftegang op die indeks gegaan en die volgende jaar, 2011, was Suid-Afrika op 64 tien plekke swakker daaraan toe. In 2012 was dit 69 en toe in 2013, die 71ste plek. Met die aanbreek van Zuma se tweede termyn in 2014 verbeter SA se posisie onverwags na 67. Analiste het die vreemdste verklaring hiervoor gegee, soos dat die korrupsieposisie positief gestabiliseer het. Die volgende jaar verbeter dit nog verder onder die Zuma-bewind tot 61ste. In 2016 tree ’n meer geloofwaardige “herstelfase” in toe dit na die 64ste plek styg, gevolg deur die 71ste plek in 2017, en die 73ste plek in 2018. In 2017 was ses Afrikalande, waaronder Namibië (53) en Rwanda (48) beter af as Suid-Afrika. Na die jongste onthullings, wat duidelik nog net die puntjie van die ysberg is, sal Suid-Afrika nog ’n harde hou weg hê. Onthou, dit gaan om die persepsie, nie hoe korrup ’n land werklik is nie. Dit is duidelik dat die onthullings die persepsies oor die ganse Zuma-era, veral onder beleggers, erg gaan knou. Die vermaning van die vernaamste beleggerslande aan Ramaphosa was dus hoog tydig, veral noudat Ramaphosa so ’n spesiale poging aanwend om buitelandse beleggings te lok, en ook nie baie beskeie is oor die suksesse daarvan nie. Ramaphosa het selfs gesuggereer dat negatiewe persepsie oor die grondgryp-kwessie besweer is. Lindiwe Sisulu (Foto: Departement van kommunikasie) En nou die brief waarin dit pertinent genoem word. Nog voor die nuus oor die buitelandse regerings wat Ramaphosa aanspreek rugbaar geword het, het die knap rubriekskrywer Tim du Plessis in Rapport geskryf “Cyril moet ophou paai en Zuma nou vasvat”. Sisulu, wat haar so gewip het, kan gerus gaan kyk waar die vyf lande hulle op die korrupsiepersepsie-indeks bevind, met Switserland in die derde posisie, en die VSA in die 19de. Suid-Afrika steek sleg af, en gaan met die volgende indeks nog meer gehawend daaruit sien. Al manier om die negatiewe persepsie te bekamp is om die vermaning ter harte te neem, en sigbaar en ferm die skuldiges met mening te laat les opsê en so ver moontlik te laat opdok. ’n Mens kan amper nie anders nie as om tong in die kies te wonder hoe Sisulu sou reageer het as Trump sommer sy land se standpunt aan Ramaphosa getwiet het. As minister van buitelandse sake kan sy gerus die ou waarheid van internasionale politiek ter harte neem: “In die internasionale politiek is alle lande gelyk en ongelyk tegelyk”. Suid-Afrika het nog ’n stywe paadjie om te loop voor die land ’n gelykwaardige rolspeler gaan wees, en solank die Zuma-spook nie verdryf is nie, sal die perde ook eers horings moet kry. Met die skryf hiervan lyk dit of Suid-Afrika moontlik ’n groot oliebron ontdek het. Mag korrupsie ’n harde knou toegedien wees voor die vonds, wat vir Suid-Afrika se ekonomie ’n groot bloedoortapping kan beteken, nie ook onder die land se neus uit verdwyn nie. ** Nota: Hierdie nuuskommentaar is geskryf voor dit bekend geword het dat die Sunday Times, wat die oorspronklike bron van die dokument van vyf lande blyk te wees, glo in verskeie opsigte nie korrek berig het nie. Tewyl die Nuuskommentaar byna algeheel in die kol is, is dit belangrik dat die lesers daarop let dat die dokument ‘n besprekingsdokument is as deel van die span wat pres. Ramaphosa aangewys het om miljarde rande se beleggings vir SA te werf, en wat uitgelek het. Die lande se ambassadeurs ontken byvoorbeeld ook dat hulle ooit die woord “korrupsie” in hul dokument gebruik het, maar erken dit is geïmpliseer. Sodat daar groter duideklikheid is, en dit blyk nodig te wees, sal hierdie deel van die nuuskommentaar deur ‘n nuwe nuuskomemntaar, gebaseer op duideliker inligting, volg. Die skrywer vra verskoning vir enige ongerief, maar bevestig dat ander inligting, soos Suid-Afrika se posisie op die korrupsiepersepsie-indeks, deur eie navorsing saamgestel is en korrek is.